**Διοίκηση Αμπατζόγλου*: ΜΙΑ ΝΕΑ ΣΥΜΒΑΣΗ ΥΠΟΤΑΓΗΣ ΣΤΗΝ ΕΕΑΑ Α.Ε.***

«***Σύμβαση Συνεργασίας***» επιγράφεται κατ’ ευφημισμό το **κείμενο υποταγής** προς την «Εταιρεία Αξιοποίησης Ανακύκλωσης ΑΕ», που ψήφισε η πλειοψηφία της Διοίκησης Αμπατζόγλου στη συνεδρίαση του ΔΣ στις 4 Νοέμβρη με την υπ’ αρ. 253/2020 απόφαση του ΔΣ. Όπως αποκάλυψαν με συγκεκριμένα στοιχεία οι κομμουνιστές δημοτικοί σύμβουλοι με τη **Λαϊκή Συσπείρωση**, πρόκειται για μια «**Λεόντεια Συμφωνία**», που «κλειδώνει» και επιδεινώνει παραπέρα την καταλήστευση, εδώ και χρόνια, των εσόδων του δήμου από τα ανταποδοτικά τέλη καθαριότητας. Έσοδα, που προέρχονται από το λεηλατημένο εισόδημα της λαϊκής οικογένειας.

Και αυτά για μια:

1. **Ανακύκλωση λειψή** προκειμένου να ενισχυθεί κατά προτεραιότητα με πακτωλό δημόσιων πόρων η προώθηση, με ή χωρίς ΣΔΙΤ, των πανάκριβων μονάδων επεξεργασίας σύμμεικτων αποβλήτων (ΜΕΑ), τα υπολείμματα των οποίων θα τροφοδοτούν, σύμφωνα με το ΕΣΔΑ της **ΝΔ** , τις καρκινογόνες μονάδες καύσης αποβλήτων.
2. **Ανακύκλωση για το κεφάλαιο**, κατασκευαστικό και βιομηχανικό με υψηλά ποσοστά κέρδους και, επιπρόσθετα, με πάμφθηνη πρώτη ύλη για το δεύτερο μαζί και με απορριμματικά καύσιμα για τις τσιμεντοβιομηχανίες και μάλιστα επί πληρωμή τους!

Μερικές αναφορές της Σύμβασης, όπως παραθέτουμε πιο κάτω, είναι αρκετές για να επιβεβαιώσουν τον τίτλο του θέματος, καθώς αναγνωρίζονται υπέρ της **ΕΕΑΑ ΑΕ** και του **κεφαλαίου που εκπροσωπεί**, δικαιώματα επικυρίαρχου επί του δήμου. Ειδικότερα η ΕΕΑΑ ΑΕ με την υπόψη Σύμβαση:

1. Αποκρύπτει τις όποιες θεσμοθετημένες υποχρεώσεις της απέναντι στο δήμο αποφεύγοντας κάθε αναφορά στο **εγκεκριμένο Επιχειρησιακό της Σχέδιο**, το οποίο κρατάει επτασφράγιστο μυστικό.

2. Δεν δεσμεύεται σε ποιο Κέντρο Διαλογής Ανακυκλώσιμων Υλικών (**ΚΔΑΥ**) θα μεταφέρεται από το δήμο το φορτίο των μπλε κάδων, τη στιγμή που το ανά τόνο κόστος μεταφοράς του σε αυτό είναι πολλαπλάσιο για το δήμο, έναντι αυτού των σύμμεικτων αποβλήτων.

3. Επιβαρύνει το δήμο και με τη μεταφορά στη χωματερή **των υπολειμμάτων** του φορτίου που οδηγείται για διαλογή στο ΚΔΑΥ, που είναι περισσότερα από αυτά που ανακυκλώνονται.

4. Απέναντι στις πλουσιοπάροχες παροχές προς τους **ιδιώτες των ΚΔΑΥ,** η μόνη υποχρέωση που αναλαμβάνει προς το **δήμο** περιορίζεται στην όποια επέκταση, από εδώ και πέρα, του προγράμματος. Στο πλαίσιο αυτό προβλέπεται η **εφάπαξ και υπό όρους** παραχώρηση στο δήμο **ενός (1)** απορριμματοφόρου (**!**) και ένας μικρός αριθμός κάδων, που θα απαιτηθεί για την όποια επέκταση του σχεδιασμού. Όσο για το υπάρχον σύστημα χωριστής συλλογής θα καλύπτει μόνο τους **κατεστραμμένους κάδους**(με «*σπασμένο σώμα*») και μάλιστα «*σε ποσοστό ετησίως* ***κατ’ ανώτατο όριο 2%***[**!**] *του δικτύου των ενεργών κάδων του Δήμου*».

Με άλλα λόγια, το σύνολο πρακτικά των επιπρόσθετων δαπανών του δήμου για την αποκομιδή των μπλε κάδων, ύψους **πολλών εκατοντάδων χιλιάδων ευρώ** που αυξάνονται χρόνο με το χρόνο(το 2019 εκτελέστηκαν 1407 δρομολόγια συλλογής και μεταφοράς σύμφωνα με τον Απολογισμό του δήμου για το 2019 έναντι 1245 το 1918), θα εξακολουθεί να καλύπτεται από τα **ανταποδοτικά τέλη,** που εισπράττει ο δήμος από τα λαϊκά νοικοκυριά. Να πως εννοούν και υλοποιούν τα αστικά κόμματα, με προεξάρχοντα και στο ζήτημα αυτό το **ΣΥΡΙΖΑ**, την ψευδεπίγραφη «αρχή» της «***διευρυμένης ευθύνης του παραγωγού***» δηλαδή, στην προκείμενη περίπτωση, των μονοπωλίων που παράγουν ή/και εμπορεύονται συσκευασμένα προϊόντα. Σύμφωνα με αυτή θα έπρεπε, λέμε τώρα, όλο το πιο πάνω επιπρόσθετο κόστος για τη διαχείριση από το δήμο του συστήματος των μπλε κάδων να καλύπτεται από την οικεία μερίδα του κεφαλαίου με πρόσθετη φορολόγησή του, ενώ συμβαίνει το αντίθετο.

5. **Απαλλάσσει τον εαυτό της** και από αυτές τις στοιχειώδεις υποχρεώσεις της προς το δήμο «*εάν, για οποιοδήποτε λόγο δεν είναι πλέον δυνατή η εξασφάλιση λειτουργίας του ΚΔΑΥ όπου θα φιλοξενείται ο δήμος*». Και αυτό, τη στιγμή που σε προηγούμενη διάταξη της ίδιας «*Συμφωνίας*» αναλαμβάνει, δήθεν, την «*υποχρέωση*» να «ε*ξασφαλίσει*» την **απρόσκοπτη λειτουργία** των συνεργαζόμενων με αυτήν ΚΔΑΥ!

6. **Επιβάλλει στο δήμο,** σε συμφωνία πάντα με τη δημοτική Αρχή, να «διαπιστώσει» τα απίστευτα: Ότι, δήθεν, τα τελευταία 12 χρόνια (από τις 26.6.2008 μέχρι σήμερα) η ΕΕΑΑ ΑΕ έχει πραγματοποιήσει ένα ολοκληρωμένο **πρόγραμμα ενημέρωσης,** μαζί και ευαισθητοποίησης, των **Μαρουσιωτών** για την ανακύκλωση μέσω του συστήματος των μπλε κάδων! Μα και μόνο το γεγονός ότι το 2019 το **57,7%** του φορτίου των μπλε κάδων ήταν **άχρηστα σκουπίδια** (οι 3.224,5 τον από τους 5.588,5 τον) δείχνει πόσο καλά «ενημέρωσε» και «ευαισθητοποίησε» τον κόσμο η ΕΕΑΑ ΑΕ.

Και για να γίνει πιο σαφές το συνειδητό **ξεπούλημα του δήμου στην ΕΕΑΑ ΑΕ** εκ μέρους της πλειοψηφίας Αμπατζόγλου, σημειώνουμε ότι σε αντιπαραβολή με την παρόμοια, αντιλαϊκή κι αυτή, «*Σύμβαση Συνεργασίας*» με το **δήμο Αθήνας**, διαπιστώνονται τα παρακάτω:
3. Ως προς το σημείο1: Γίνεται δεσμευτική αναφορά στο Επιχειρησιακό Σχέδιο της ΕΕΑΑ ΑΕ.
4. Ως προς το σημείο 4: Οι σχετικοί όροι είναι λιγότερο επαχθείς.
5. Ως προς το σημείο 5: Ο δρακόντειος αυτός όρος δεν υπάρχει.
6. Ως προς το σημείο 6: Η ταπεινωτική αυτή δήλωση παραδοχής δεν υπάρχει.

Από τα παραπάνω, το συμπέρασμα βγαίνει από μόνο του: Η «***Σύμβαση Συνεργασίας***», που ενέκρινε η πλειοψηφία του Δημοτικού Συμβουλίου και με συγκεκριμένα επιχειρήματα **καταψήφισε η Λαϊκή Συσπείρωση**, μπορεί να έχει τη θέση της στο ασφαλές χρηματοκιβώτιο της ΕΕΑΑ ΑΕ αλλά για τα λαϊκά νοικοκυριά της πόλης μας **η μόνη θέση, που της αξίζει, είναι ο πλησιέστερος προς το Δημαρχείο μπλε κάδος του συστήματος.**

**Ο Μαρουσιώτικος λαός έχει κάθε δικαίωμα, μαζί και χρέος, να φροντίσει γι αυτό.**